तीन नए मेडिकल कॉलेज बोकारो, कोडरमा और चाईबासा का शिलान्यास जून में
स्वास्थ्यमंत्री रामचंद्र चंद्रवंशी ने कहा कि राज्य में बननेवाले तीन और नए मेडिकल कॉलेज बोकारो, कोडरमा और चाईबासा का शिलान्यास भी इसी साल होगा। इसका डीपीआर तैयार हो रहा है जो तीन माह में बन जाएगा। जून में इनका शिलान्यास किया जा सकता है। इसके अलावा हाल में जिन तीन मेडिकल कॉलेज पलामू, हजारीबाग और दुमका का शिलान्यास सीएम ने किया है उन्हें डेढ़ साल में बनाकर तैयार कर लिया जाएगा। निर्माण कार्य शुरू करने की प्रक्रिया पूरी हो गई है इसलिए जल्द ही काम भी शुरू हो जाएगा। उनकी सरकार के कार्यकाल में ही तीनों मेडिकल कॉलेजों का उद्घाटन भी होगा। चंद्रवंशी गुरुवार को प्रदेश भाजपा कार्यालय में आयोजित कार्यकर्ता दरबार के बाद मीडिया से बात कर रहे थे।
चंद्रवंशी ने कहा कि देवघर में बनने वाले एम्स के लिए आवश्यक प्रक्रिया तेजी से पूरी की जा रही है। प्रयास यह किया जा रहा है कि छह माह के भीतर सारी प्रक्रिया पूरी कर ली जाए। इसका शिलान्यास प्रधानमंत्री नरेंद्र मोदी करेंगे। केंद्रीय स्वास्थ्य मंत्री जेपी नड्डा भी इस अवसर पर मौजूद रहेंगे। देवघर में विमान सेवा के लिए हवाई पट्टी बनेगी।
bho_Deva hin_Deva hin_Deva